|  |  |  |
| --- | --- | --- |
|  | **Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ)**  **1146 Budapest, Abonyi u. 31.**  **ELNÖKSÉG** | **Telefon: 338-4002**  **Telefax: 338-4271**  **E-mail: mkksz@mkksz.org.hu**  **Internet:** [**www.mkksz.org.hu**](http://www.mkksz.org.hu) |

**45/2020. (VI. 20.) MKKSZ Elnökségi határozat** az MKKSZ konföderációs kapcsolatáról.

1.) Az MKKSZ Elnöksége Boros Péterné és Fehér József írásos előterjesztése alapján tárgyalt az MKKSZ és a SZEF konföderáció vezetésének kapcsolatáról. Az Elnökség az írásos előterjesztés helyzetértékelésével egyetértett.

2.) Az MKKSZ – mint a SZEF alapító tagszervezete – abban érdekelt, hogy a SZEF konföderáció az Alapszabályában meghatározott demokratikus alapelvek szerint a tagszervezetek érdekében, azok egyenjogúságát biztosítva működjön.

3.) Az MKKSZ Elnöksége álláspontja szerint az elmúlt 10 évben igen jelentősen változtak a munkavállalói érdekképviseletek működésének, érdekérvényesítésének jogszabályi, politikai és anyagi feltételei. Ezeknek figyelembevételével szükséges a konföderáció és a tagszervezetek feladatát és hatáskörét újra szabályozni, és annak megfelelően az anyagi forrásokat biztosítani.

4.) Az MKKSZ részt kíván venni a SZEF működésének, szervezetének és gazdálkodásának átalakítását célzó Alapszabály módosításban. Az MKKSZ Elnöksége az írásos előterjesztésben foglalt Alapszabály módosítási javaslat céljával és fő irányaival egyetért. Szükségesnek tartja, hogy a SZEF szervezeti felépítése (testületi rendszere) egyszerűsödjön, a választott tisztségviselők száma csökkenjen, valamint garantált legyen a döntésekben és azok végrehajtásának ellenőrzésében valamennyi tagszervezet részvétele.

5.) Az MKKSZ Elnöksége a 2021-re tervezett SZEF Alapszabály módosítás eredményének ismeretében nem zárja ki a lehetőségét annak, hogy a jelenlegi konföderációs kapcsolat megváltozzon. Ehhez szükséges keretfeltétel előkészítése érdekében felhatalmazza az MKKSZ Elnökét és alelnökeit, hogy – az MKKSZ céljaival és a konföderációs törekvéseivel egyetértő – közszolgálati szakszervezetekkel – jogi személyiséggel rendelkező – „ernyő szervezet” létrehozásáról egyeztessenek.

6.) Az „ernyő szervezet” céljait és működésének alapelveit tartalmazó dokumentum, valamint a létrehozandó szervezet alapokmányának (Alapszabályának) ismeretében – az MKKSZ Elnöksége az Alapszabály 33/h pontjában foglalt hatáskörében eljárva – dönthet az MKKSZ-nek a szervezetbe való belépésről.

Budapest, 2020. június 20.

**Boros Péterné s.k**

elnök